
A mesterséges intelligencia és a digitális marketingeszközök hatása a vásárlói magatartásra és élményre a kozmetikai termékek online piacán

A mesterséges intelligencia (MI) alapú marketingeszközök egyre nagyobb szerepet kapnak a kozmetikai iparban, mivel a fogyasztói élményt és vásárlási döntéseket is jelentős mértékben képesek befolyásolni. A vásárlók egyre inkább a személyre szabott ajánlatokat és élményeket preferálják, miközben a digitális környezet és az innováció hatványozzák a versenyt a vállalatok között.
A dolgozat célja a kozmetikai iparban használt digitális és MI támogatású marketingeszközök bemutatása és hatékonyságuk vizsgálata, különös tekintettel a fogyasztói magatartás, élmény és elégedettség befolyásolásában betöltött szerepükre. Arra keresem a választ, hogyan érdemes alkalmazni, mérni és kiértékelni a hatékonyságukat, valamint hogyan befolyásolják a vásárlási folyamatot és a vásárlás élményét, milyen mértékben motiválják vásárlásra a célcsoportot.
A kutatás három pillérre épül: az irodalomkutatás során feltárom az online marketing eszközök és a fogyasztói magatartás elméleti hátterét, míg a fókuszcsoportos interjúk és a kérdőíves megkérdezés az MI-alapú eszközök gyakorlati alkalmazhatóságát és fogyasztói megítélését vizsgálják.
A kutatás eredménye alapján megállapítható, hogy a személyre szabott marketingnek kiemelt szerepe van a fogyasztói élmény és az elégedettség növelésében, mivel egyszerűbbé teszi a vásárlási folyamatot, általa szorosabb kapcsolat alakulhat ki a márkák és vásárlóik között, ami pedig a vásárlói lojalitás mértékét növelheti. A kozmetikai vállalatoknak érdemes kiemelt figyelmet fordítaniuk a fogyasztói élmény minőségére és fokozására, a pozitív érzelmek kiváltására a vásárlókban, hiszen ezáltal erősödik a márkahűség és növekszik a vásárlói elégedettség. Mindezek jelentős mértékben formálják a kozmetikai ipar jelenét és jövőjét egyaránt.



